S-70/2010

Mál þetta, sem dómtekið var 7. september sl., er höfðað með ákæru sýslumannsins á Eskifirði útgefinni 14. júní 2010, á hendur V-kk-þgf H-kk-þgf M-kk-þgf, [kt.], Nesbakka 3, Neskaupsstað, „fyrir líkamsárás á Egilsstöðum, með því að hafa aðfaranótt föstudagsins 3. apríl 2010, í anddyri skemmtistaðarins Skjálfta, Skógarlöndum, slegið B-kk-þf S-kk-þf, eitt hnefahögg í andlitið, með þeim afleiðingum að hann féll í gólfið og hlaut bólgu á nefi, sprungu á eftir vör og sex tennur brotnuðu.“

Er háttsemin í ákæruskjali talin varða við 1. mgr. 218. gr. almennra hegningarlaga nr. 19/1940 og þess krafist að ákærði verði dæmdur til refsingar og til greiðslu alls sakarkostnaðar.

Í ákæru er tekin upp einkaréttarkrafa B-kk-ef S-kk-ef en hann krefst skaðabóta að fjárhæð 300.000 auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 3. apríl 2010 til 7. júní sama ár, en dráttarvaxta skv. 1. mgr. 6. gr., sbr. 9. gr. sömu laga frá þeim degi til greiðsludags. Þá er gerð krafa um lögmannskostnað, skv. 3. mgr. 176. gr. laga nr. 88/2008.

Ákærði játaði skýlaust hér fyrir dómi þá háttsemi sem honum er gefin að sök í ákæru og féllst á greiðslu hæfilegra bóta að mati dómsins. Var málið þá þegar tekið til dóms á grundvelli 164. gr. laga um meðferð sakamála eftir að fulltrúa ákæruvalds og ákærða hafði verið gefinn kostur á að tjá sig stuttlega um sjónarmið um ákvörðun viðurlaga og lögmaður kröfuhafa hafði sömuleiðis reifað sjónarmið um bótakröfu.

Með framangreindri játningu sem fær styrka stoð í gögnum málsins er sannað að ákærð framdi það brot sem honum er gefið að sök í ákæru og er háttsemi hans þar réttilega heimfærð til refsiákvæðis.

Ákærði er fæddur árið 1991. Samkvæmt sakavottorði hans gekkst hann undir sátt um greiðslu 50.000 króna sektar og akstursbann í desember 2008 hjá sýslumanninum á Eskifirði fyrir hraðakstursbrot. Þá var hann 6. mars 2009 dæmdur í Héraðsdómi Norðurlands eystra til greiðslu 28.000 króna sektar fyrir fíkniefnalagabrot og loks gekkst hann undir sátt hjá sýslumanninum á Eskifirði 14. nóvember 2009 um greiðslu 100.000 króna sektar og sviptingar ökuréttar í átta mánuði fyrir ölvunarakstur.

Ákærði er ungur að árum og hefur á öllum stigum málsins játað brot sitt hreinskilnislega og horfir það til refsimildunar. Hins vegar verður ekki hjá því horft að högg það sem ákærði greiddi B-kk-þgf verður að teljast með öllu tilefnislaust. Þá olli höggið broti í sex tönnum auk bólgu á nefi og sprunginnar varar. Var kostnaður af tannviðgerð 125.473 krónur samkvæmt reikningi tannlæknis sem fyrir liggur í málinu. Með hliðsjón af framangreindu öllu þykir refsing ákærða hæfilega ákveðin 45 daga fangelsi en með hliðsjón af ungum aldri ákærða þykir rétt fresta fullnustu refsingarinnar og skal hún falla niður að liðnum tveimur haldi ákærði almennt skilorð 57. gr. almennra hegningarlaga nr. 19/1940.

Eins og fyrr greinir gerir B-kk-nf S-kk-nf, [kt.], kröfu um greiðslu skaðabóta úr hendi ákærða að fjárhæð samtals 300.000 krónur. Er krafan sundurliðuð þannig í greinargerð hans að 125.473 krónur sem vegna útlagðs kostnaðar af tannviðgerðum og 174.527 krónur sé fjárhæð miskabótakröfu og sé um hana vísað til 26. gr. skaðabótalaga nr. 50/1993. Ákærði hefur fallist á að greiða hæfilegar bætur að mati dómsins. Með vísan til 1. mg. 1. gr. skaðabótalaga nr. 50/1993 verður ákærði dæmdur til að greiða útlagðan kostnað vegna tannviðgerða að fjárhæð 125.473 krónur, enda er sú fjárhæð í samræmi við framlagða reikninga. Þá á B-kk-nf rétt miskabótum skv. a. lið 1. mgr. 26. gr. sömu laga, úr hendi ákærða og þykja miskabætur til hans hæfilega ákveðnar með hliðsjón af atvikum málsins 100.000 krónur. Ber fjárhæðin vexti skv. 1. mgr. 8. gr. laga nr. 38/2001 um vexti og verðbætur frá tjónsdegi 3. apríl 2010 til 10. júlí sama ár en frá þeim degi dráttarvexti skv. 1.mgr. 6. gr. sömu laga til greiðsludags, en síðastnefndan dag var liðinn mánuður frá því ákærða var birt bótakrafan, sbr. 9. gr. sömu laga. Með vísan til 3. mgr. 176. gr. laga um meðferð sakamála nr. 88/2008 verður ákærða gert að greiða málskostnað kröfuhafa sem þykir hæfilega ákveðinn 62.775 krónur og er virðisaukaskattur meðtalinn í þeirri fjárhæð.

Ekki kemur fram í málsgögnum að sakarkostnaður hafi hlotist af málinu á rannsóknarstigi og ekki hlaust neinn kostnaður af vörn ákærða fyrir dómi.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 13:00 föstudaginn 17. september 2010.

Dómsorð:

Ákærði, V-kk-nf H-kk-nf M-kk-nf, sæti fangelsi í 45 daga, en fullnustu refsingar hans er frestað og fellur hún niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði B-kk-þgf S-kk-þgf 225.473 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 3. apríl 2010 til 10. júlí sama ár, en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði B-kk-þgf S-kk-þgf 62.775 krónur í málskostnað.

H-kk-nf B-kk-nf